b'\n_START_ARTICLE_\nMikaelinlinna\n_START_PARAGRAPH_\nMikaelinlinna (ven. \xd0\x9c\xd0\xb8\xd1\x85\xd0\xb0\xcc\x81\xd0\xb9\xd0\xbb\xd0\xbe\xd0\xb2\xd1\x81\xd0\xba\xd0\xb8\xd0\xb9 \xd0\xb7\xd0\xb0\xcc\x81\xd0\xbc\xd0\xbe\xd0\xba, Mihailovski zamok), my\xc3\xb6s Insin\xc3\xb6\xc3\xb6rilinna (\xd0\x98\xd0\xbd\xd0\xb6\xd0\xb5\xd0\xbd\xd0\xb5\xcc\x81\xd1\x80\xd0\xbd\xd1\x8b\xd0\xb9 \xd0\xb7\xd0\xb0\xcc\x81\xd0\xbc\xd0\xbe\xd0\xba, In\xc5\xbeenernyi zamok), on keisari Paavali I:n kaupunkiresidenssiksi vuosina 1797\xe2\x80\x931800 rakennettu klassistinen palatsi Pietarin keskustassa Ven\xc3\xa4j\xc3\xa4ll\xc3\xa4. Fontankan ja  Moikan kulmassa Kes\xc3\xa4puistoa vastap\xc3\xa4\xc3\xa4t\xc3\xa4 sijaitsevan rakennuksen on suunnitellut italialaissyntyinen arkkitehti Vincenzo Brenna._NEWLINE_Palatsi on rakennettu Bartolomeo Rastrellin 1740-luvulla suunnitteleman keisarinna Elisabetin kes\xc3\xa4palatsin paikalle. Neli\xc3\xb6m\xc3\xa4isen, kulmistaan py\xc3\xb6ristetyn rakennuksen sis\xc3\xa4ll\xc3\xa4 on kahdeksankulmainen sis\xc3\xa4piha. Etel\xc3\xa4\xc3\xa4n suunnattua p\xc3\xa4\xc3\xa4julkisivua koristavat marmoripylv\xc3\xa4\xc3\xa4t, sis\xc3\xa4\xc3\xa4nk\xc3\xa4ynti\xc3\xa4 reunustavat obeliskit ja koristeellinen p\xc3\xa4\xc3\xa4tykolmio. Avointa parveketta kannattavalta pohjoisjulkisivun pylv\xc3\xa4ik\xc3\xb6lt\xc3\xa4 laskeutuu leve\xc3\xa4 portaikko kohti Moikaa. L\xc3\xa4nsisivun py\xc3\xb6ristetty uloke sis\xc3\xa4lt\xc3\xa4\xc3\xa4 Paavalin taivaallisena suojelijanaan pit\xc3\xa4m\xc3\xa4lle arkkienkeli Mikaelille pyhitetyn kirkon, josta palatsi on saanut alkuper\xc3\xa4isen nimens\xc3\xa4. Sen kupolin yll\xc3\xa4 kohoaa gotiikkaa ja Pietarin varhaista arkkitehtuuria muistuttava ter\xc3\xa4v\xc3\xa4 huippu. Muodoltaan vaihtelevista, aikoinaan loisteliaasti koristetuista sis\xc3\xa4tiloista ovat kirkon lis\xc3\xa4ksi s\xc3\xa4ilyneet marmorinen p\xc3\xa4\xc3\xa4portaikko, Rafaelin galleria, valtaistuinsali ja ovaalisali. P\xc3\xa4\xc3\xa4julkisivun edess\xc3\xa4 sijaitsevalle aukiolle pystytettiin vuonna 1800 Bartolomeo Carlo Rastrellin suunnittelema, 1740-luvulla valettu Pietari I:n ratsastajapatsas. Arkkitehtoniseen kokonaisuuteen kuuluvat my\xc3\xb6s Insin\xc3\xb6\xc3\xb6rikadulta johtavaa v\xc3\xa4yl\xc3\xa4\xc3\xa4 reunustavat identtiset vartiopaviljongit sek\xc3\xa4 niiden edess\xc3\xa4 sijaitsevat maneesi- ja tallirakennukset, joiden Maneesiaukiolle suunnatut julkisivut uudisti vuosina 1823\xe2\x80\x931824 arkkitehti Carlo Rossi._NEWLINE_Paavali I:n persoonallisuutta heijastava Mikaelinlinna huokuu synkk\xc3\xa4\xc3\xa4 ja salaper\xc3\xa4ist\xc3\xa4 romantiikkaa. Salamurhaa pel\xc3\xa4nnyt keisari loi uudesta palatsistaan luoksep\xc3\xa4\xc3\xa4sem\xc3\xa4tt\xc3\xb6m\xc3\xa4n linnoituksen. Fontankan, Moikan ja keinotekoisten kanavien ymp\xc3\xa4r\xc3\xb6im\xc3\xa4\xc3\xa4n linnaan p\xc3\xa4\xc3\xa4si vain tykkien ja lujan vartioston suojelemia nostosiltoja pitkin. Varotoimista huolimatta Paavali sai asua siell\xc3\xa4 vain 40 p\xc3\xa4iv\xc3\xa4\xc3\xa4. Keisarin oman kaartin upseerit kuristivat h\xc3\xa4net makuuhuoneessaan._NEWLINE_Paavalin kuoleman j\xc3\xa4lkeen keisariperhe muutti j\xc3\xa4lleen talvipalatsiin. Hyl\xc3\xa4ttyyn linnaan sijoitettiin vuonna 1819 insin\xc3\xb6\xc3\xb6riopisto (my\xc3\xb6hemmin Nikolain insin\xc3\xb6\xc3\xb6riakatemia), josta se sai uuden nimens\xc3\xa4. Vuosina 1838\xe2\x80\x931843 siell\xc3\xa4 opiskeli ja vuoteen 1841 saakka my\xc3\xb6s asui tuleva kirjailija Fjodor Dostojevski. Vuoteen 1917 saakka rakennuksessa sijaitsi sotaministeri\xc3\xb6n p\xc3\xa4\xc3\xa4insin\xc3\xb6\xc3\xb6rihallinto ja muita sen virastoja. Lokakuun vallankumouksen aikana linna oli Pavlovin rykmentin sotilaiden tukahduttaman junkkerikapinan p\xc3\xa4\xc3\xa4majana. My\xc3\xb6hemmin siell\xc3\xa4 toimi puna-armeijan sotakouluja ja muita laitoksia. Nyky\xc3\xa4\xc3\xa4n Mikaelinlinna on Ven\xc3\xa4l\xc3\xa4isen taiteen museon n\xc3\xa4yttelytilana. Vuonna 2003 sen p\xc3\xa4\xc3\xa4julkisivun eteen rakennettiin uudelleen sillalla varustettu vallihauta._NEWLINE_Mikaelinlinnan osoite on Sadovaja-katu 2. L\xc3\xa4himm\xc3\xa4t metroasemat ovat Gostinyi dvor ja Nevski prospekt.'